Document ID: 32004D0784

KOMISIJAS LĒMUMS
(2004. gada 22. oktobris),
ar ko groza Lēmumu 2003/56/EK par veselības sertifikātiem dzīvu dzīvnieku un dzīvnieku izcelsmes produktu importam no Jaunzēlandes
(izziņots ar dokumenta numuru K(2004) 4028)
(Dokuments attiecas uz EEZ)
(2004/784/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 17. decembra Lēmumu 97/132/EK par Nolīguma slēgšanu starp Eiropas Kopienu un Jaunzēlandi par sanitārajiem pasākumiem, kas piemērojami tirdzniecībā ar dzīviem dzīvniekiem un dzīvnieku izcelsmes produktiem (1), un jo īpaši tā 4. pantu,
tā kā:
(1)
V pielikums Nolīgumam starp Eiropas Kopienu un Jaunzēlandi par sanitārajiem pasākumiem, kas piemērojami tirdzniecībā ar dzīviem dzīvniekiem un dzīvnieku izcelsmes produktiem, (“Nolīgums”) atzīst sanitāros pasākumus svaigai gaļai, gaļas produktiem un dažiem citiem dzīvnieku izcelsmes produktiem, ar kuriem notiek tirdzniecība ar Jaunzēlandi. Atkarībā no šo pasākumu atbilstības vai neatbilstības Kopienas pieprasītajiem pasākumiem Nolīguma VII pielikums paredz, ka attiecīgie oficiālie veselības sertifikāti jāizmanto svaigas gaļas, gaļas produktu un dažu citu dzīvnieku izcelsmes produktu tirdzniecībā ar Jaunzēlandi.
(2)
Komisijas Lēmums 2003/56/EK (2) nosaka sertifikācijas prasības un nodrošina oficiālo veselības sertifikātu paraugus, kas jāizmanto dzīvu dzīvnieku un dzīvnieku izcelsmes produktu importam no Jaunzēlandes. Gadījumos, ja ir konstatēta pilnīga atbilstība sanitārajiem pasākumiem, var izmantot vienkāršotus sertifikātus, kuru paraugi noteikti šā lēmuma II līdz V pielikumā.
(3)
Jāņem vērā Eiropas Parlamenta un Padomes 2001. gada 22. maija Regula (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un izskaušanai (3), un nesenie sanitāro pasākumu atbilstības atzinumi attiecībā uz svaigu gaļu, gaļas produktiem, zivsaimniecības produktiem un dažiem citiem dzīvnieku izcelsmes produktiem, ar kuriem notiek tirdzniecība ar Jaunzēlandi.
(4)
Tādēļ Lēmums 2003/56/EK ir attiecīgi jāgroza.
(5)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/56/EK I un VII pielikumu groza saskaņā ar šā lēmuma pielikumu.
2. pants
Šis lēmums ir piemērojams no 2004. gada 13. decembra.
3. pants
Šis lēmums ir adresēts dalībvalstīm.
Briselē, 2004. gada 22. oktobrī

Labels: 17
0
3
6
18